Στο πλαίσιο της συμμετοχής του ΑΠΘ στη Συμμαχία για το Ευρωπαϊκό Πανεπιστήμιο [EPICUR](https://epicur.education/our-alliance/university-partners/), η Συνέλευση του Τμήματος στη συνεδρίαση αρ. 389/16-12-2021 αποφάσισε τα ακόλουθα όσον αφορά τη διαδικασία αναγνώρισης μαθημάτων τα οποία ολοκληρώθηκαν επιτυχώς στο πλαίσιο του Epicur:

**Βήμα 1ο: Επικοινωνία με τις συντονίστριες του Τμήματος κατά τη δήλωση μαθημάτων στο πλαίσιο της συμμαχίας Epicur**

Σύμφωνα με την πρόσκληση εκδήλωσης ενδιαφέροντος οι φοιτητές/τριες κατά την προθεσμία δήλωσης μαθημάτων Epicur επικοινωνούν με τις συντονίστριες Epicur του Τμήματος ώστε να ενημερωθούν εάν τα μαθήματα του προγράμματος που επιθυμούν να δηλώσουν θα αναγνωριστούν ως μαθήματα επιλογής είτε ως μαθήματα ελεύθερης επιλογής και με πόσες πιστωτικές μονάδες ECTS αναλόγως του φόρτου εργασίας.

Κατά την επικοινωνία αυτή, είναι απαραίτητη η περιγραφή του μαθήματος, το Ίδρυμα που το προσφέρει, η διάρκεια και οι ώρες διδασκαλίας, και οι ακαδημαϊκές υποχρεώσεις των φοιτητών/ριών για την επιτυχή ολοκλήρωση του μαθήματος. Οι φοιτητές/ριες διατηρούν, φυσικά, τη δυνατότητα να παρακολουθήσουν μαθήματα Epicur τα οποία δεν μπορούν να αναγνωριστούν ως μαθήματα του Προγράμματος Σπουδών του Τμήματος.

Συντονίστριες EPICUR (Μαθήματα): Ελευθερία Ν. Γωνίδα, Καθηγήτρια, Δέσποινα Τατά, Αναπληρώτρια Καθηγήτρια

Συντονίστρια EPICUR (Πρακτική, όταν προσφερθεί η δυνατότητα): Ευρυνόμη Αυδή, Καθηγήτρια

**Βήμα 2ο: Δήλωση μαθημάτων στο Τμήμα Ψυχολογίας του ΑΠΘ**

Με την αποδοχή τους στα μαθήματα Epicur, οι φοιτητές/τριες έχουν τις εξής επιλογές:

**Πρώτη επιλογή**: Οι φοιτητές/τριες επιλέγουν να μην εξαντλήσουν το όριο των 33ECTS στη δήλωση μαθημάτων του Τμήματος, ώστε σε περίπτωση επιτυχούς εξέτασης στα μαθήματα Epicur και, εφόσον έχει προηγηθεί η συναίνεση της συντονίστριας Epicur για την αναγνώριση των μαθημάτων, αυτά να αναγνωριστούν ως μαθήματα προγράμματος ανταλλαγής (επιλογής είτε ελεύθερης επιλογής) και να υπολογιστούν για τη λήψη και το βαθμό πτυχίου.

**Δεύτερη επιλογή**: Οι φοιτητές/τριες επιλέγουν να εξαντλήσουν το όριο των 33ECTS στη δήλωση μαθημάτων του ΠΠΣ Ψυχολογίας και τότε

α) στο τέλος της επαναληπτικής εξεταστικής του Σεπτεμβρίου, σε περίπτωση επιτυχούς εξέτασης τόσο στα μαθήματα του ΠΠΣ Τμήματος Ψυχολογίας (33 ECTS) όσο και στα μαθήματα Epicur, τα μαθήματα Epicur θα αναγνωρίζονται ως μαθήματα προγράμματος ανταλλαγής (επιλογής ή ελεύθερης επιλογής), αλλά δεν θα υπολογίζονται για τη λήψη πτυχίου ούτε και στο βαθμό πτυχίου. Επιπλέον, για τα μαθήματα αυτά χορηγείται βεβαίωση επιτυχούς παρακολούθησης από τη Συμμαχία Epicur.

β) στο τέλος της επαναληπτικής εξεταστικής του Σεπτεμβρίου, σε περίπτωση ανεπιτυχούς εξέτασης στα μαθήματα του ΠΠΣ Τμήματος Ψυχολογίας (33 ECTS), τα περασμένα μαθήματα Epicur θα μπορούν να αναγνωρίζονται ως μαθήματα προγράμματος ανταλλαγής (επιλογής ή ελεύθερης επιλογής) και θα υπολογίζονται στη λήψη και στο βαθμό πτυχίου, εφόσον οι συνολικές ECTS των περασμένων μαθημάτων (Epicur και ΠΠΣ Ψυχολογίας) δεν ξεπερνούν τις 33 ανά εξάμηνο.

Σύμφωνα με τα παραπάνω, οι αιτήσεις αναγνώρισης μαθημάτων Epicur θα εξετάζονται από τη Συνέλευση του Τμήματος τον Οκτώβριο κάθε ακαδημαϊκού έτους μετά την υποβολή βαθμολογίων εξεταστικής Σεπτεμβρίου. Για τους φοιτητές/ριες που επιλέγουν μαθήματα Epicur κατά το τέταρτο έτος σπουδών και πάνω και επίκειται η ορκωμοσία τους, η διαδικασία αυτή θα λαμβάνει χώρα πριν τη λήψη πτυχίου.